宿禪寂院
作者：洪邁
朝代：宋

paragraphs: 夢中一葉摇江湖，困睡不覺身籃輿。
眼明佛屋麗丹碧，瓦鴟鐵鳳凌空虛。
疲民日者困苛索，半作頳尾相濡魚。
鵜鶘數罟兩不置，肯念竭澤明年無。
道人誰與辦此事，斤琢千指開渠渠。
頗疑如幻三昧力，上方手攬歸吾廬。
了知舌本法輪轉，咄嗟檀施爭奔輸。
不辭割愛一念善，誰謂歲惡窮民愚。
書生袖手對溝壑，力不能援心煩紆。
事無大小成者少，談說治亂何區區。
調卑絃急誠齟齬，鑿圓枘方尤闊疎。
古今罪歲同一口，撫掌一笑皆愚儒。